第6屆蒙古國總統選舉

第6屆蒙古國總統選舉喺2013年6月26號舉行。結果由現任總統查希亞以50.23%輕微過半數嘅選票當選連任，唔使進行第二輪投票。

喺呢次選舉入面，由蒙古人民革命黨提名嘅那查格成為蒙古史上第一位女總統候選人。

制度 
根據蒙古國憲法規定，蒙古國係屬於設有總統嘅議會制，總統係國家元首兼武裝力量總司令，任期係四年，只能夠連任一屆。蒙古國總統選舉係二輪投票制，如果第一輪選舉入面得票率非常高，就唔使進行第二輪選舉，相反如果得票率都好低，就要舉行第二輪選舉。只有喺制憲議會國家大呼拉爾有議席嘅政黨先有資格提名候選人，只有蒙古人民黨、民主黨、蒙古人民革命黨、蒙古民族民主黨、公民意志綠黨五大政黨喺國家大呼拉爾有議席。

呢次選舉係蒙古國第一次畀住喺國外嘅國民投票，估計有39,800名蒙古人可以喺國外參與投票。

而呢次選舉入面會同上年嘅議會選舉一樣，包括限制候選人喺競選過程入面亂咁使錢同廣告宣傳費；同時亦會用電子投票機進行投票。

競選 
從2011年開始，所有選舉都限制候選人嘅電視宣傳同海報廣告嘅數目，亦同時增加對違法者嘅處罰，導致好多候選人都改變宣傳策略，多咗候選人利用社交網絡嚟宣傳自己政綱。同時，蒙古國選舉總委員會亦邀請咗三十多個國家同國際組織先後派出四百幾名觀察員監督呢次選舉嘅一舉一動。

候選人

查希亞 
現任總統查希亞係由民主黨提名，同時獲得公民意志綠黨同蒙古民族民主黨嘅認可。共和黨同祖國黨亦表示奮身支持查希亞嘅候選資格。

查希亞曾經做過蒙古總理，喺2009年當選總統。佢嘅競選政策係「大力支持城市嘅中產階級」，競選口號係「法治國家，公民參加決策，支持創業者嘅政策，環境友好嘅發展同享有世界聲譽嘅蒙古」。查希亞係1990年促使共產主義喺蒙古消失嘅民主革命領導人。

巴德瑪尼亞木布
作為反對黨嘅蒙古人民黨就提名巴德瑪尼亞木布，巴德瑪尼亞木布係國家大呼拉爾委員，亦係前摔跤冠軍，係蒙古國總統選舉入面第一個摔跤手參選。巴德瑪尼亞木布係一名保守派嘅人。而蒙古人民黨就係1990年民主革命之前執政嘅共產黨。競選口號係「崇尚團結、扶持真善。」

那查格 
作為執政聯盟嘅一分子，蒙古人民革命黨最初並冇話會唔會派一個候選人去參選，定係支持其他兩黨嘅候選人，但係最後佢提名那查格出嚟參選。那查格係健康部長同蒙古人民革命黨總書記，亦都係蒙古史上第一位女性總統選舉候選人。競選政策係「蒙古國政策嘅核心就係蒙古人，平等對待全體公民、以母愛加以關懷、保證國家安全，造就國家安全嘅守護者，以經濟手段捍衛同鞏固國家嘅主權獨立，革新國家正義嘅體制」。

結果 
現任總統查希亞以50.23%嘅選票贏出呢次選舉。隨後蒙古總理承諾同總統一齊合作打擊蒙古國入面貪污腐敗嘅問題。

投票

攷

分類:蒙古國選舉
06
分類:2013年選舉